La Muzeul de Științele Naturii se va putea vizita, în perioada 30 mai - 30 iunie 2024, expoziția „Sclipiri minerale”. Este vorba de eșantioane minerale, în special din clasa mineralogică sulfuri, care prin frumusețea și strălucirea lor sunt deosebit de atractive.
Obiectele fac parte din patrimoniul Muzeului Național al Bucovinei și sunt însoțite de texte și fotografii care oferă informații și curiozități referitoare la mineralele expuse.
Evenimentul este organizat de Muzeul Național al Bucovine. Publicul va descoperi, la fiecare obiect expus, care este importanța științifică, dar și utilizarea mineralelor în diverse domenii.
· Carnaval, de 1 Iunie
De asemenea, copiii sunt așteptați, pe 1 Iunie 2024, de la ora 11:00, la Muzeul de Științele Naturii, pentru a sărbători, împreună cu personalul muzeului, „Ziua copilului”.
„Dragi copii, luați-vă costumele de flori, prințese, fluturași sau de marinari, pirați, dinozauri sau ursuleți și poftiți la Muzeul de Științele Naturii, la Carnaval. Va fi organizată o paradă a costumelor, continuăm cu jocuri în aer liber și concursuri pe diverse teme din lumea plantelor și a animalelor. Va fi voie bună și distracție, muzică și dans, alături de multe surprize dulci”, au transmis reprezentanții Muzeului Național al Bucovinei.